Document ID: 32013R0313

REGOLAMENT TAL-KUMMISSJONI (UE) Nru 313/2013
tal-4 ta’ April 2013
li jemenda r-Regolament (KE) Nru 1126/2008 li jadotta ċerti standards internazzjonali tal-kontabbiltà skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward ta' Rapporti Finanzjarji Konsolidati, Arranġamenti Konġunti u Divulgazzjoni ta' Interess f'Entitajiet Oħrajn: Gwida għat-Tranżizzjoni (Emendi għall-Istandards Internazzjonali tar-Rapportar Finanzjarju 10, 11, u 12)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali tal-kontabbiltà (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
(2)
Fit-28 ta' Ġunju 2012, il-Bord dwar l-Istandards Internazzjonali tal-Kontabbiltà (IASB) ippubblika emendi għall-Istandard Internazzjonali tar-Rapportar Finanzjarju (IFRS) 10 Rapporti Finanzjarji Konsolidati, IFRS 11 Arranġamenti Konġunti, IFRS 12 Divulgazzjoni ta' Interessi f'Entitajiet Oħrajn (l-emendi) li jirriżultaw mill-proposti li jinsabu fl-abbozz ta' esponiment tal-Gwida għat-Tranżizzjoni li ġie ppubblikat f'Diċembru 2011. L-għan tal-emendi huwa li tiġi ċċarata l-intenzjoni tal-IASB mal-ħruġ inizjali tal-gwida għat-tranżizzjoni fl-IFRS 10. L-emendi jipprovdu eżentar addizjonali ta' tranżizzjoni fl-IFRS 10, IFRS 11 u IFRS 12, biex b'hekk ir-rekwiżit li tiġi pprovduta informazzjoni komparattiva aġġustata jkun limitat biss għall-perjodu komparattiv ta' qabel. Minbarra dan, għad-divulgazzjonijiet relatati mal-entitajiet strutturati mhux konsolidati, l-emendi jneħħu r-rekwiżit li tiġi ppreżentata informazzjoni komparattiva għal perjodi qabel l-ewwel ma jiġi applikat l-IFRS 12.
(3)
L-emendi għall-IFRS 11 jinkludu referenzi għall-IFRS 9 li attwalment ma jistgħux jiġu applikati billi l-IFRS 9 għadu ma ġiex adottat mill-Unjoni. Għalhekk kwalunkwe referenza għall-IFRS 9 kif stabbilit fl-Anness ta' dan ir-Regolament għandha tinqara bħala referenza għall-Istandard Internazzjonali tal-Kontabbiltà (IAS) 39 Strumenti Finanzjarji: Rikonoxximent u Kejl.
(4)
Il-konsultazzjoni mal-Grupp Tekniku ta’ Esperti (TEG) tal-Grupp Konsultattiv Ewropew dwar ir-Rapportar Finanzjarju (EFRAG) tikkonferma li l-emendi għall-IFRS 10, l-IFRS 11 u l-IFRS 12 jissodisfaw il-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(5)
Ir-Regolament (KE) Nru 1126/2008 għandu għalhekk jiġi emendat skont dan.
(6)
Il-miżuri previsti f'dan ir-Regolament huma skont l-opinjoni tal-Kumitat Regolatorju dwar il-Kontabbiltà,
ADOTTAT DAN IR-REGOLAMENT:
Artikolu 1
1. L-Anness tar-Regolament (KE) Nru 1126/2008 huwa emendat kif ġej:
(a)
L-Istandard Internazzjonali tar-Rapportar Finanzjarju (IFRS) 10 Rapporti Finanzjarji Konsolidati, huwa emendat kif stipulat fl-Anness ta' dan ir-Regolament;
(b)
L-IFRS 11 Arranġamenti Konġunti huwa emendat kif stipulat fl-Anness ta' dan ir-Regolament;
(c)
L-IFRS 1 Adozzjoni għall-ewwel darba tal-Istandards Internazzjonali tar-Rapportar Finanzjarju huwa emendat skont l-IFRS 11 kif stipulat fl-Anness ta' dan ir-Regolament.
(d)
L-IFRS 12 Divulgazzjoni ta’ Interessi f’Entitajiet Oħrajn huwa emendat kif stipulat fl-Anness ta' dan ir-Regolament;
2. Kwalunkwe referenza għall-IFRS 9 kif stabbilit fl-Anness ta' dan ir-Regolament għandha tinqara bħala referenza għall-Istandard Internazzjonali tal-Kontabbiltà IAS 39 Strumenti Finanzjarji: Rikonoxximent u Kejl.
Artikolu 2
Kwalunkwe kumpanija għandha tapplika l-emendi msemmija fl-Artikolu 1(1), sa mhux aktar tard mid-data tal-bidu tal-ewwel sena finanzjarja tagħha li tibda fl-1 ta' Jannar 2014 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ April 2013.

Labels: 2
7
4
12